Komeleya Cinîyan a Rosa vera operasyonanê qirkerdişê sîyasîyî yê vera cinîyan mojnayîşê nêrazîbîyayîşê xo dewam kena.
Komeleya Cinîyan a Rosa hesabanê xo yê medyaya komelkîye de pare kerd ke ê do roja pancşemeyî saete 13:00 de her cayê dinya de vera şîdetî medyaya komelkîye de çalakîye bikerê û vengê xo berz bikerê.
Komele eşkerayîya xo de nê çîyî vatî: ''Komaleya Rosa cayo tek o ke embazanê ma tede xo rêxistin kerd. Nê hêrişî û sûcdarkerdişê zûrayênî yenê a mana ke vengê cinîyanê ke maruzê şîdetî benê, do bibo nizm. Êyê ke şîdet kenê, benê xurtêr. Ma sey Komeleya Rosa xebetanê xo dewam bikerê. Biciwîyo paştdayîşê ma yê cinîyan! Ma venga pêro cinîyan danê ke roja pancşemeyî saete 13:00 de her cayê dinya de vera şîdetî medyaya komelkîye de çalakîye bikerê û vengê xo berz bikerê.''
